Gandia obri 2 Horts socials municipals
04 octubre 2018

## Gandia obri 2 Horts socials municipals04 octubre 2018Última actualització: 14 juliol 2025

![](../gestion/img/_AO_6404-copia.jpg)  
  

El **regidor de Gestió Responsable del Territori, Xavi Ródenas,** ha anunciat aquest matí la imminent apertura de 2 Horts socials en sòl de propietat municipal. Concretament, 78 parcel·les: 37 darrere de l’ermita Martorell i altres 41 al Grau, al costat de l’edifici Innova. Les parcel·les estaran tancades, amb caseta per a ferramentes, bomba i dipòsit per al reg a degoteig. Podran ser gestionades durant un període màxim de 2 anys i un preu de 80 € a l’any.

        Pel que fa als passos a seguir per accedir a la gestió, en primer lloc cal inscriure’s a la borsa oberta al departament d’Agricultura. El 10 d’octubre finalitza el termini. A l’endemà hi haurà un sorteig públic a la Casa de la Marquesa. D’aquesta manera, la previsió és que al llarg de la setmana següent, els nous usuaris puguen accedir-hi i començar a treballar-hi.  El dimarts 23 d’octubre es reunirà el Consell Local Agrari per tal d’acordar la data d’apertura oficial dels 2 espais.

        _“Cal dir, que mantenim els drets dels usuaris de l’etapa anterior, que vam tancar al gener. No hauran de participar al sorteig. I, a pesar que els queda 1 any de gestió, considerem que allò just és donar-los també un termini de 2. Per això, només traurem ara 53 parcel·les, perquè les altres 25 ja han estat sortejades entre els anteriors usuaris”_, ha aclarit Ródenas. I ha recordat que en arribar al govern es va trobar els Horts socials en situació irregular, sobre parcel·les privades i el Pla d’Ajust impedia que l’Ajuntament pagara a través de tercers, mentre no poguera pagar allò propi. _“Vam buscar solucions provisionals i urgents per no haver de tancar-los, com ara pagar a través d’IPG, l’empresa pública ja liquidada. Vam tornar a sortejar-los, perquè molts usuaris superaven fins i tot els quatre anys, quan el reglament marca un màxim de dos. Els hem mantingut durant 1 any més, fins que els vam tancar al gener, perquè ja teníem preparats 2 nous espais públics. El procés ha estat lent, ja que s’han hagut de condicionar”_.   

        Paral·lelament, s’està redactant un contracte menor per tal que una associació d’agricultura ecològica se’n faça càrrec (cap al 15 d’octubre) del manteniment i assessorament als usuaris dels Horts socials sobre aquest tipus de conreu. També hi faran de forma periòdica activitats al voltant de l’agricultura ecològica per al públic en general.  

        A hores d’ara, existeix un tercer espai amb horts socials, al costat de l’IES Maria Enríquez (pont de ferro), en sòl privat, gestionat per una associació que ha arribat a un acord amb el propietari. És per això, que les persones que es queden fora dels horts socials públics poden parlar amb l’associació per tal de col·laborar-hi.  

[Twittear](https://twitter.com/share)